Virallinen lehti nro C 304 , 06/10/1997 s. 0123



A4-0270/97 Päätöslauselma komission tiedonannosta teleyleispalvelun kustannuslaskentaa ja rahoitusta koskevien kansallisten järjestelmien arviointiperusteista ja jäsenvaltioille annettavista järjestelmien toimintaa koskevista pääperiaatteista (KOM(96)0608 - C4-0647/96)) Euroopan parlamentti, joka - ottaa huomioon komission tiedonannon (KOM(96)0608 - C4-0647/96)), - ottaa huomioon Euroopan parlamentin ja neuvoston direktiivin 97/33/EY, annettu 30 päivänä kesäkuuta 1997, televiestintäalan yhteenliitettävyydestä yleispalvelun ja yhteistoimivuuden varmistamiseksi avoimen verkon periaatteita soveltamalla ((EYVL L 199, 26.7.1997, s. 32)), - ottaa huomioon Euroopan parlamentin ja neuvoston direktiivin 97/.../EY direktiivien 90/387/ETY ja 92/44/ETY muuttamisesta televiestinnän sopeuttamiseksi kilpailuympäristöön ((95/280(COD), ei vielä julkaistu EYVL:ssä)), - ottaa huomioon komission direktiivin 96/19/EY, annettu 13 päivänä maaliskuuta 1996, direktiivin 90/388/ETY (täydellisen kilpailun direktiivin) muuttamisesta, jonka mukaan jäsenvaltioiden on muun muassa viimeistään 1. tammikuuta 1997 ilmoitettava komissiolle yleispalvelua koskevat rahoitusvelvoitteet ja että niiden on julkaistava ne viimeistään 1. heinäkuuta 1997 ((EYVL L 74, 22.3.1996, s. 13)), - ottaa huomioon 12. joulukuuta 1996 antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle sekä alueiden komitealle teleyleispalvelusta täysin vapautetun ympäristön näkökulmasta - tietoyhteiskunnan olennainen tekijä ((EYVL C 20, 20.1.1997, s. 156)), - ottaa huomioon 20. helmikuuta 1997 ensimmäisessä käsittelyssä antamansa lausunnon ehdotuksesta Euroopan parlamentin ja neuvoston direktiiviksi avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä ((EYVL C 85, 17.3.1997, s. 117)), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja oikeusasioita ja kansalaisten oikeuksia käsittelevän valiokunnan lausunnon (A4-0270/97); 1. Pahoittelee sitä, että niinkin tärkeää kysymystä kuin yleispalvelua käsitellään ja säännellään eri direktiiveissä ja tiedonannoissa; 2. Viittaa tässä yhteydessä jäsenvaltioissa esiintyviin suuriin tulkintaeroihin, jotka ovat seurausta tästä hajanaisuudesta, niin että televiestintäteollisuus kärsii epävarmasta sijoitusilmapiiristä ja Euroopan kansalainen palvelujen epätasaisuudesta; painottaa sen vuoksi vielä kerran sitä, kuinka tärkeä on saada aikaan konsolidoitu direktiivi lyhyellä aikavälillä televiestinnän alalla; 3. Tukee periaatteessa suuntaviivojen ja arviointiperusteiden julkaisemista televiestinnän yleispalvelun kustannuslaskennan ja rahoituksen osalta mutta ihmettelee, mikä tämän tiedonannon oikeudellinen asema tarkalleen ottaen on ja mitä seuraa, jos jokin jäsenvaltio käyttää jotakin muuta menetelmä kuin siinä on säädetty; 4. Viittaa jo aikaisemmin ilmaisemaansa toiveeseen direktiivin laatimiseksi Euroopan tasolla televiestinnän yleispalvelun kustannuslaskennan ja rahoituksen osalta; 5. Painottaa, että televiestinnän alalla, kuten muillakin aloilla, komission on esitettävä johdonmukainen normatiivinen lähestymistapa, joka tuo mukanaan oikeudellista turvallisuutta, ja että käsiteltävänä olevan tiedonannon määräykset eivät saa vaikuttaa ennakolta alalla vielä hyväksymättä olevien säädösten sisältöön; 6. Pyytää komissiota antamaan selvityksen tässä tiedonannossa julkaistusta lausunnosta, joka koskee yleispalvelun rahoitusta ja joka on otettu televiestintäneuvoston pöytäkirjoihin ((Ks. tiedonannon liite C: 27 päivänä maaliskuuta 1996 kokoontuneen 1910:nnen televiestintäneuvoston pöytäkirjaan tehty komission lausunto yleispalvelun maksajista.)), ja toteaa, että Euroopan parlamentti ei ole päässyt osallistumaan toimintaan, vaikka kyseisen televiestintäneuvostossa käsitellyn direktiivin oikeudellisena perustana oli 100 a artikla; 7. Pyytää komissiota julkaisemaan selonteon televiestinnän yleispalvelun rahoituksesta jäsenvaltioissa sen jälkeen, kun jäsenvaltiot ovat täyttäneet edellä mainitun direktiiviin 96/19/EY perustuvat velvoitteensa; 8. Suhtautuu erittäin myönteisesti siihen, että komission asiasta vastaavat yksiköt ovat perustaneet yhteistyöryhmän televiestintäpolitiikan paremmaksi yhteensovittamiseksi; 9. Muistuttaa, että kustannusten ja rahoituksen alalla komission toimenpiteiden on kuuluttava yleisiin oikeusperiaatteisiin ja erityisesti syrjimättömyyden ja suhteellisuuden periaatteisiin perustuvan televiestinnän yleispalvelun piiriin; 10. Painottaa sitä, että yleispalvelu on jatkuvasti kehittyvä käsite, jota jonkin ajan kuluttua voidaan laajentaa teknologian ja markkinoiden kehityksen mukaan; 11. Vahvistaa jälleen kerran vakaumuksensa siitä, että palvelujen taso sellaisena kuin siitä on säädetty nykyisessä yhteisön lainsäädännössä on tällä hetkellä realistinen; 12. Tukee sitä periaatetta, että niille jäsenvaltioille, jotka eivät (vielä) ole perustaneet järjestelmää yleispalvelua varten, on annettava täysi vapaus, koska markkinoiden toiminta takaa kaikille kyseisten jäsenvaltioiden kansalaisille yleispalvelun; 13. Painottaa tarvetta esittää yhdenmukainen luettelo sallituista ja kielletyistä kustannuseristä ja kustannuslajeista jossakin direktiivissä siinä tapauksessa, että jäsenvaltiot todella perustavat yleispalvelujärjestelmän; 14. Tukee sitä periaatetta, että televiestinnän yleispalvelua koskevat määräykset koskevat ainoastaan kustannuksia, jotka aiheutuvat yleispalvelun tarjoamisesta; 15. Kiinnittää huomiota yhteisön lainsäädännöstä johtuvaan periaatteeseen, että nettokustannusten laskenta on perustettava puolueettomiin, avoimiin, syrjimättömiin ja yhtäläisyysperiaatteen mukaan vahvistettuihin menettelyihin ja arviointiperusteisiin; 16. Tukee sitä periaatetta, että kustannuslaskennan lähestymistavan on oltava «tulevaisuuteen suuntautunutta»; 17. Pyytää komissiota valvomaan, että markkinaosapuolilta ei pyydetä maksua yleispalvelusta, jos jäsenvaltiossa ei ole olemassa kustannussuuntautuneita yhteenliittämistariffeja; 18. Painottaa, että mahdolliset määräykset, jotka koskevat niin sanottuja alijäämiä, saavat olla voimassa ainoastaan väliaikaisesti, korkeintaan 1. tammikuuta 2000 saakka, että niiden on oltava avoimia ja oikein suhteutettuja ja että ne on lopulta kumottava kokonaan, kun välttämätön tariffiuudistus on suoritettu; 19. Painottaa sitä, että jokaisella kansalaisella on myös tariffiuudistuksen jälkeen oikeus liittymään, joka on kohtuuhintainen, ja että tätä varten on otettava käyttöön yleispalvelujärjestelmä; 20. Pyytää komissiota valvomaan, että televiestintäyritysten mahdolliset väliaikaiset maksut alijäämien vuoksi erotetaan täydellisesti yleispalvelumaksuista, koska kyse on kahdesta eri käsitteestä; 21. Pyytää komissiota valvomaan erityisesti sitä, että ne jäsenvaltiot, jotka eivät halua rahoittaa televiestintäalan yleispalvelun nettokustannuksia julkisesta talousarviosta, toteuttavat tällaisia toimenpiteitä ainoastaan, jos ne ovat täydellisesti sopusoinnussa valtionapua koskevien määräysten kanssa, jotka on määritelty EY:n perustamissopimuksen 92-94 artiklassa, jo olemassa olevien yritysten epärehellisen hyötymisen estämiseksi; 22. Painottaa sitä, että toimintaa ei jatka ilman muuta vapautetussa ympäristössä ainoastaan yleispalvelun nykyinen tarjoaja vaan se joka voi tarjota mahdollisimman tehokkaasti ja kuluttajan kannalta mahdollisimman korkealaatuisesti televiestintäpalvelujen peruskokonaisuuden; viittaa siihen, että yleispalvelun tarjoaminen voi aiheuttaa huomattavia kaupallisia ja markkinointiin liittyviä etuja; 23. Kehottaa puhemiestään välittämään tämän päätöslauselman komissiolle ja neuvostolle.